b'\n_START_ARTICLE_\nVinko Gorenak\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani Pedago\xc5\xa1ki gimnaziji je \xc5\xa1olanje nadaljeval na Pedago\xc5\xa1ki akademiji v Mariboru. Leta 1977 se je zaposlil v Kadetski \xc5\xa1oli za mili\xc4\x8dnike v Tacnu, ob tem pa je \xc5\xa1tudiral na Visoki \xc5\xa1oli za organizacijsko delo v Kranju, kjer je leta 1983 tudi diplomiral.  Med letoma 1982 in 1984 je bil zaposlen na Postaji milice v Celju, kot pomo\xc4\x8dnik komandirja.  Od leta 1984 do 1989 pa je opravljal delo komandirja. Kasneje je delo nadaljeval kot pomo\xc4\x8dnik in\xc5\xa1pektorata milice v Celju. _NEWLINE_Leta 1990 je postal svetovalec v kabinetu notranjega ministra, z nalogo organizacije in razvoja policije. Leta 1991 je magistriral na Visoki \xc5\xa1oli za organizacijsko delo v Kranju z magistrsko nalogo \xc2\xbbVpliv u\xc4\x8dno vzgojnih rezultatov mili\xc4\x8dnikov kadetov na delovno uspe\xc5\xa1nost mili\xc4\x8dnikov\xc2\xab. Od leta 1995 je vodil slu\xc5\xbebo za organizacijo in kadre Ministrstva za notranje zadeve._NEWLINE_Leta 1995 je pridobil status vi\xc5\xa1jega predavatelja za podro\xc4\x8dje organizacije in dela policije na Univerzi v Ljubljani. Za dr\xc5\xbeavnega sekretarja v Ministrstvu za notranje zadeve za podro\xc4\x8dje policije in splo\xc5\xa1nih zadev je bil imenovan leta 2000.  Od decembra leta 2000 je opravljal delo dr\xc5\xbeavnega podsekretarja.  _NEWLINE_Maja leta 2003 je doktoriral na Fakulteti za organizacijske vede v Kranju z doktorsko disertacijo z naslovom \xc2\xbbVpliv managerjev na uspe\xc5\xa1nost policijskih organizacij\xc2\xab. V letu 2004 je bil izvoljen v naziv docenta za podro\xc4\x8dje upravljanja varnostnih organizacij na Univerzi v Mariboru. \xc4\x8cez pet let pa je bil izvoljen v naziv izrednega profesorja._NEWLINE_Vlada Republike Slovenije ga je 3. 12. 2004 imenovala za  dr\xc5\xbeavnega sekretarja na Ministrstvu za notranje zadeve. Med letoma 2005 in 2008 je bil dr\xc5\xbeavni sekretar v Kabinetu predsednika vlade, zadol\xc5\xbeen za koordinacijo dela med Vlado in Dr\xc5\xbeavnim zborom. Leta 2008 je bil izvoljen na mesto poslanca v Dr\xc5\xbeavnem zboru RS. Volivci mu leta 2018 niso namenili novega mandata.'